CELEX: 32016R1381
Language: da
Date: 2016-08-16 00:00:00
Title: Kommissionens forordning (EU) 2016/1381 af 16. august 2016 om afvisning af en sundhedsanprisning af fødevarer, der henviser til børns udvikling og sundhed (EØS-relevant tekst)

17.8.2016   
            
            
               DA
            
            
               Den Europæiske Unions Tidende
            
            
               L 222/8
            
         KOMMISSIONENS FORORDNING (EU) 2016/1381
   af 16. august 2016
   om afvisning af en sundhedsanprisning af fødevarer, der henviser til børns udvikling og sundhed
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1924/2006 af 20. december 2006 om ernærings- og sundhedsanprisninger af fødevarer (1), særlig artikel 17, stk. 3, og
   ud fra følgende betragtninger:
   
               (1)
            
            
               I henhold til forordning (EF) nr. 1924/2006 er sundhedsanprisninger af fødevarer forbudt, medmindre de er godkendt af Kommissionen i overensstemmelse med samme forordning og opført på en liste over tilladte anprisninger.
            
         
               (2)
            
            
               Forordning (EF) nr. 1924/2006 foreskriver ligeledes, at lederne af fødevarevirksomheder kan sende ansøgninger om godkendelse af sundhedsanprisninger til en medlemsstats nationale kompetente myndighed. Den nationale kompetente myndighed skal videresende gyldige ansøgninger til Den Europæiske Fødevaresikkerhedsautoritet (EFSA), i det følgende benævnt »autoriteten«.
            
         
               (3)
            
            
               Efter at have modtaget en ansøgning skal autoriteten straks underrette de øvrige medlemsstater og Kommissionen herom og desuden afgive udtalelse om den pågældende sundhedsanprisning.
            
         
               (4)
            
            
               Kommissionen skal træffe beslutning vedrørende eventuel godkendelse af sundhedsanprisninger under hensyntagen til autoritetens udtalelse.
            
         
               (5)
            
            
               Som opfølgning på en ansøgning, som Cross Vetpharm Group UK Ltd indgav i henhold til artikel 14, stk. 1, litra b), i forordning (EF) nr. 1924/2006, skulle autoriteten afgive udtalelse om en sundhedsanprisning vedrørende beta-galactosidase fra Kluyveromyces lactis i Colief® og reduktion af tarmgener (spørgsmål nr. EFSA-Q-2014-00404 (2)). Den af ansøgeren foreslåede anprisning havde følgende ordlyd: »Colief®/lactaseenzym reducerer lactosebelastningen i spædbørns føde og afhjælper virkningerne af dårlig fordøjelse af lactose hos spædbørn med kolik, der ikke kan fordøje al lactosen i deres føde effektivt«.
            
         
               (6)
            
            
               Den 17. juli 2015 modtog Kommissionen og medlemsstaterne den videnskabelige udtalelse fra autoriteten, som konkluderede, at den fremlagte dokumentation ikke er tilstrækkelig til at fastslå en årsagssammenhæng mellem indtagelse af beta-galactosidase fra Kluyveromyces lactis i Colief® og reduktion af tarmgener. Eftersom anprisningen således ikke opfylder kravene i forordning (EF) nr. 1924/2006, bør den ikke godkendes.
            
         
               (7)
            
            
               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE FORORDNING:
   Artikel 1
   Den i bilaget til nærværende forordning angivne sundhedsanprisning optages ikke på den i artikel 14, stk. 1, i forordning (EF) nr. 1924/2006 omhandlede EU-liste over tilladte anprisninger.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 16. august 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 404 af 30.12.2006, s. 9.
   
      (2)  EFSA Journal 2015:13(7):4187.
   
      BILAG
      
         Afvist sundhedsanprisning
      
      
                  Ansøgning — relevante bestemmelser i forordning (EF) nr. 1924/2006
               
               
                  Næringsstof, andet stof, fødevare eller fødevarekategori
               
               
                  Anprisning
               
               
                  EFSA-udtalelse
               
            
                  Sundhedsanprisning i henhold til artikel 14, stk. 1, litra b), der henviser til børns udvikling og sundhed
               
               
                  Colief®
                  
               
               
                  Colief®/lactaseenzym reducerer lactosebelastningen i spædbørns føde og afhjælper virkningerne af dårlig fordøjelse af lactose hos spædbørn med kolik, der ikke kan fordøje al lactosen i deres føde effektivt.
               
               
                  Q-2014-00404